tartuNLP/wikipedia-smugri-20251201 huggingface dataset:
Lendorf

Lendorf on vald Austria Kärnteni liidumaa Spittal an der Drau ringkonnas.
Vallaosad on Lendorf ja Hühnersberg.
Ajalugu.
Spittal an der Draust läänes Drava orus asuv Lendorf on antiiklinna nimega "Teurnia" (hiljem "Tiburnia") asukoht, mis tekkis u. 50. aastal ja sai 5. sajandil Rooma Noricum mediterraneumi provintsi pealinnaks. Linna jäänuseid, sealhulgas foorumit, basiilikat, kapitooliumit, terme ja keldi jumalale Grannusele pühitsetud templit võib näha künkal Sankt Peter in Holzi küla lähedal. Kuni oma languseni slaavi kolonisatsiooni ajal u 600. aastal oli Teurnia varakristluse keskus, olles piiskopi asukoht, nagu on maininud Eugippius oma "Noricumi apostli" Püha Severinuse eluloos. "Tiburnia" on endiselt Rooma-Katoliku Kiriku titulaarpiiskopitool.
Lazdynėliai

Lazdynėliai on Vilniuse linnaosa, mis asub linna lääneosas Lazdynai valla territooriumil. Lazdynėliai piirneb põhjas Lazdynaiga, läänes üle Nerise Jočionysiga, lõunas üle Nerise Jankiškėsega ja kagus Bukčiaiga.
Linnaosas lääneosas asub Bukčiai kalmistu.
Linnaosa kujunes Lazdynai ja Bukčiai vahelisele alale. Algul loeti sealsed alad Bukčiai osaks, ent hiljem, kui rajati Lazdynai lähedased elamupiirkonnad, sai ala nimeks Lazdynėliai. Linnaosa nimi tuleneb nagu Lazdynailgi vanast Leszczyniaki nime kandnud külast, millele on lisanud deminutiivne liide. Ala hakati omaette linnaosaks pidama 1996. aastast. Nõukogude perioodil oli piirkond ka suurte garaažirühmade ala, mille asemele on tänapäeval enamasti rajatud elamud.
Bukčiai

Bukčiai (poola keeles "Buchta") on Vilniuse linnaosa, mis asub linna lääneosas Lazdynai valla territooriumil. Bukčiai piirneb põhjas Lazdynaiga, loodes Lazdynėliaiga, kirdes Miškiniaiga, edelas ja kagus aga üle Nerise jõe asuvate Žemieji Paneriai ja Jankiškėsega.
Linnaosa on saanud nime valgevenekeelsest sõnast "бухты", mis tähendab abajat. 
Praeguse linnaosa kohal asus varem väikeaadlikele kuulunud samanimeline kindlustatud asula. Arheoloogiliste uuringute põhjal on piirkond olnud pidevalt asustatud üle 1000 aasta. 1905. aastal oli Bukčiai külas 59 elanikku, 1931. aastal 152 elanikku.
Hlučín

Hlučín (saksa keeles "Hultschin", poola keeles "Hulczyn") on linn Tšehhis Morava-Sileesia maakonnas Opava ringkonnas. Hlučín asub Poola piirist 8 km kaugusel, Ostrava kesklinnast umbes 10 km kirdes ja Opavast ligikaudu 26 km idakagus.
Hlučín on asutatud 1256. aastal. Alates 1742. aastast oli linn Preisi kuningriigi ja alates 1871. aastast Saksa keisririigi koosseisus. Tšehhoslovakkiale anti Hlučín 1920. aastal Versailles' rahulepingu tulemusel. Müncheni kokkuleppe põhjal läks Hlučín 1938. aasta oktoobris Saksamaa koosseisu. Kuid Hlučín ei saanud Sudeedimaa osaks, vaid ühendati Sileesiaga. 1945. aastal läks linn tagasi Tšehhoslovakkiale.
Delfin Lorenzana

Delfin Negrillo Lorenzana (sündinud 28. oktoobril 1948 Midsayapis Cotabato provintsis) on Filipiinide sõjaväelane (kindralmajor) ja poliitik. Ta oli tegevsõjaväelane aastatel 1973–2004 ning alates 30. juunist 2016 kuni 30. juunini 2022 Filipiinide kaitseminister.
Ta sündis aastal 1948 Midsayapis Cotabato provintsis. Ta kasvas üles Cotabato provintsis, kus ta lõpetas põhi- ja keskhariduse. Pärast keskkooli veetis ta kaks aastat Notre Dame de Cotabato ülikoolis. Ta lõpetas aastal 1973 Filipiinide Sõjaväeakadeemia.
Ta teenis aastatel 1973–2004 Filipiinide armees, tõustes kindralmajori auastmeni. Oma viimases sõjaväelises ametis oli ta kaitseatašee Filipiinide Suursaatkonnas Washingtonis.
30. juunist 2016 kuni 30. juunini 2022 oli ta Filipiinide kaitseminister.
25. märtsil 2020 määrati ta juhtima riiklikku koroonavastast töörühma.
Ta on abielus ja tal on neli last.
Blansko

Blansko (saksa keeles "Blanz") on linn Tšehhis Lõuna-Morava maakonnas, Blansko ringkonna halduskeskus. Blansko asub Svitava jõe ääres, Brno kesklinnast ligikaudu 19 km põhjas.
Blanskot on esmamainitud 1136. aastal. Alevi staatuse sai Blansko 1580. aastal. Rauatootmist alustati Blanskos 1698. aastal. Linnaõigused sai Blansko 1905. aastal. Linn asub Moraavia karsti vahetus läheduses.
Hüpergaamia

Hüpergaamia on mõiste bioloogias ja sotsiaalteadustes. Sotsiaalteadustes tähendab hüpergaamia "ülespoole abiellumist", s.t. enda staatusest kõrgema staatusega abikaasa leidmist.
Naised on oma partnerivalikus selektiivsemad kui mehed (Feingold, 1992; Hatfield &amp; Sprecher, 1995; Hill &amp; Hurtado, 1996; Kenrick et al., 1990).
Bioloogias ja evolutsioonilises psühholoogias tähendab hüpergaamia sigimiskäitumist (seksuaalkäitumist), mille korral emased (reeglina) või isased (vahel) sihivad enda omast objektiivselt parema kohasusega ("fitness") partnereid. Emaste hüpergaamne käitumine tuleneb lihtsast tõsiasjast, et anisogaamia tõttu on emaste võimalus anda järglasi oluliselt piiratum kui isaste oma, mistõttu on nende jaoks parim strateegia oma geenide edasiandmiseks valida võimalikult "kvaliteetne" partner. (Võrdle: Batemani printsiip)
Gilles Saint-Paul (2008) väitis, et matemaatiliste mudelite põhjal tuleneb inimsoo naiste hüpergaamia sellest, et naisel on monogaamsest seksuaalkäitumisest rohkem kaotada (arvestades nende väiksemat reproduktiivmäära ja piiratud fertiilsusperioode), mida annab abieluga kompenseerida. Abielu vähendab naise järeltulijate üldist geneetilist kvaliteeti, kuivõrd välistab võimaliku rasestumise partnerist veelgi kvaliteetsema mehe poolt, olgugi et see ei annaks juurde selle vanema panust lapse üleskasvatamisse. Ent seda puudujääki saab korvata tema geneetiliselt madalama kvaliteediga abikaasa vanemapanusega laste üleskasvatamisse
Hibernians FC

Hibernians Football Club on Malta jalgpalliklubi, mis tegutseb Paolas. See mängib Malta Premier League'is.
Klubi asutati 1922. aastal nime Constitutionals FC all ning see esindas britimeelset Konstitutsioonilist Parteid. Praeguse nime sai klubi 1930. aastal Šotimaa klubi Hiberniani järgi.
Hibernians on tulnud Malta meistriks 12 korda, viimati hooajal 2016–17. 12 meistritiitliga on see edukuselt neljas klubi Maltal. Malta karikavõistlused on võidetud kokku kümme korda.
Hibernians on korduvalt osalenud Euroopa klubivõistluste eelringides või esimestes ringides. Edasi on jõutud hooaegadel 2002–03, mil UEFA Meistrite Liiga esimeses ringis võideti Iirimaa klubi Shelbourne kahe mängu kokkuvõttes 3:2 (teises ringis kaotati Portugali klubile Boavista 3:7), 2017–18, mil Meistrite Liiga esimeses ringis võideti Eesti meisterklubi FCI Tallinna kahe mängu kokkuvõttes 3:0 (teises ringis kaotati Austria klubile Salzburgi Red Bull 0:6), ja 2020–21, mil UEFA Euroopa Liiga esimeses ringis võideti Liechtensteini klubi FC Vaduz tulemusega 2:0 (teises ringis kaotati Ungari klubile Fehérvár 0:1).
Hiberniansi naiskond mängib Malta naiste kõrgliigas ning 12 tiitlivõiduga kõige edukam Maltal.
Klubi kodustaadion on Hibernians Stadium; see mahutab ligi 3000 pealtvaatajat.
Karl Pajumäe

Karl Pajumäe (4. oktoober 1941 Türi, Järvamaa – 11. juuni 2021) oli eesti maadleja ja maadlustreener.
Ta lõpetas 1958. aastal kaugõppes Vändra Keskkooli.
Sportima hakkas ta 1957. aastal Järvakandi Keskkoolis Endel Puri juhendamisel, võitis vabamaadluses Kalevi meistrivõistlustel medaleid. 
Oli alates 1964. aastast Vändras maadlustreener, aastatel 2014–2018 oli tal 6. kutsetase. Tegutses aastatel 1966–2006 ka maadluskohtunikuna (alates 1977. aastast vabariikliku kategooria kohtunik). 
Tema õpilasi on Harri Timberg, Meelis Mäekalle, Alo Toom, Helary ja Mario Mägisalu.
Kuulus aastatel 2012–2018 Maadlusveteranide Ühenduse juhatusse.
Leandro Almeida Silva

Leandro Almeida da Silva (tuntud lihtsalt ka kui Leandro Almeida; sündinud 14. märtsil 1987 Belo Horizontes) on Brasiilia jalgpallur, kes mängib keskkaitsjana Malta kõrgliiga klubis Hibernians.
Ta alustas klubikarjääri Brasiilia klubis Atlético Mineiro, mille põhimeeskonnas debüteeris ta 2007. aastal.
Aastatel 2009–2013 mängis ta Ukraina kõrgliiga klubis Kiievi Dinamo. Aastatel 2010–2012 tuli ta Dinamoga Ukraina kõrgliigas teisele kohale.
Aastatel 2013–2015 mängis ta Brasiilia kõrgliiga klubis Coritiba. 2015. aasta juunis liitus ta Brasiilia kõrgliiga klubiga Palmeiras. Alates 2016. aasta juunist oli ta Palmeirasest laenul teistes Brasiilia klubides: Internacionalis (2016), Figueirenses (2017), Londrinas (2018) ja Paranás (2019). 2019. aasta juulis sõlmis ta Paranága püsiva lepingu. 2020. aasta esimeses pooles mängis ta Guaranis. 2020. aasta augustis sõlmis ta kaheaastase lepingu Hiberniansiga.
Mallnitz

Mallnitz on vald Austria Kärnteni liidumaa Spittal an der Drau ringkonnas.
See asub Kõrg-Tauerni mäestiku kõrgorus, ulatudes lõunasuunas Obervellachini Mölli jõe ääres ning eraldades Ankogeli rühma (idas) Goldbergi rühmast (läänes). Põhjas tähistab Alpide peaahelik piiri Austria Salzburgi liidumaaga. Mallnitzi juures siseneb Tauerni raudtee lõunast Tauerni tunnelisse.
Vallaosad on Mallnitz ja Dösen. Põhjaosa kuulub Kõrg-Tauerni rahvusparki.
Ajalugu.
Kaubatee üle mäekurude Gasteini orgu (põhjas) võis olemas olla juba pronksiajal. Keldid kasutasid seda u 400. aastast eKr ja kui piirkond liidendati u 15. aastal eKr Rooma Noricumi provintsi, ehitati need ratsarajad ümber Rooma teeks. Esimene asula iidsele marsruudile rajati tõenäoliselt slaavlaste asumisel Ida-Alpidesse alates u 600. aastast; kuid paikkonda "Malinica" pole mainitud enne 1299. aastat. Falkensteini lossi ümber omasid toona mõisaid Lienzis resideerivad Görzi krahvid.
Kogu keskaja oli Mallnitz strateegiliselt oluline eelpost Salzburgi kaubateel, eriti Kõrg-Tauerni mägedest kaevandatud soola ja kulla transpordiks. Tänapäevane omavalitsus eraldati Obervellachist 1895. aastal. Kohalikku majandust edendasid otsustavalt Tauerni tunneli ehitamine aastatel 1901–1907 ja Tauern raudteeliini avamine 1909. aastal. Autosid vedavad rongid on läbinud tunnelit Mallnitz-Obervellachi jaama 1920. aastast.
Jaama plats

Jaama plats on väljak Narvas Kalevi linnaosas Vaivara ja Vaksali tänava vahel Jaama pargist lääne pool ja Vaksaali tänav 19 maa-alalt ida pool.
Jaama platsi ja selle ümbruskonna detailplaneering algatati 26. augustil 2010 Narva Linnavolikogu otsusega nr 131 bussiterminali ehitamiseks. 1. maiks 2020 olid Narva bussijaama varikatuse ehitustööd lõppenud ja bussijaama perroon avatud.
Craig Cameron Mello

Craig Cameron Mello (sündinud 18. oktoobril 1960) on Ameerika Ühendriikide bioloog ja molekulaarmeditsiini professor Massachusettsi ülikooli meditsiinikoolis Worcesteris. 2006. aastal pälvis ta koos Andrew Fire'iga RNA interferentsi avastamise eest Nobeli füsioloogia- või meditsiiniauhinna. Uurimus tehti Massachusettsi ülikooli meditsiinikoolis ja avaldati 1998. aastal. 
Mello on alates 2000. aastast teadur Howard Hughesi Meditsiiniinstituudis.
Lapsepõlv ja noorus.
Mello sündis Connecticuti osariigis New Havenis 1960. aastal James ja Sally Mello kolmanda lapsena. Tema isa oli paleontoloog ja ema kunstnik, nad kohtusid Browni ülikoolis õppimise ajal. Tema isapoolsed vanavanemad rändasid USA-sse Assooridelt. James Mello sai doktorikraadi paleontoloogias Yale'i ülikoolis 1962. aastal. Mello perekond kolis Virginia osariiki Falls Churchi, et James saaks võtta vastu ametikoha Washingtonis asuvas Ameerika Ühendriikide Geoloogiateenistuses (USGS). Ta kasvatati üles roomakatoliiklasena.
Pärast lühikest elamist Falls Churchis kolis pere Fairfaxi linna, kuna James Mello lahkus USGS-ist ja asus tööle Smithsoniani loodusloomuuseumis direktori assistendina.
Haridus.
Mello õppis Virginia osariigis Fairfaxi keskkoolis. Pärast keskkooli lõpetamist õppis Mello Browni ülikoolis biokeemia ja molekulaarbioloogia erialal. Mello ei lasknud kunagi rakubioloogiaõpetajal Kenneth Milleril loengut lõpetada, küsimata temalt loengus käsitletud teemade kohta rohkem viiteid, küsimusi või tõendeid. Ta sai bakalaureusekraadi 1982. aastal. 
Mello jätkas teadustööd Colorado ülikoolis molekulaar-, raku- ja arengubioloogia erialal koos David Hirshiga. Pärast seda, kui Hirsh otsustas ülikoolist lahkuda, läks Mello Harvardi ülikooli, kus ta jätkas teadustööd Dan Stinchcombi juures. Mello sai doktorikraadi Harvardis 1990. aastal. Ta läbis järeldoktorantuuri James Priessi laboris Fred Hutchinsoni vähiuuringute keskuses.
Nobeli auhind.
2006. aastal pälvisid Craig Cameron Mello ja Andrew Fire Nobeli auhinna 1998. aastal ajakirjas Nature avaldatud artikli eest, mis valmis koostöös kolleegide SiQun Xu, Mary Montgomery, Stephen Kostas ja Sam Driveriga. Artiklis tõestati, et raku geenide avaldumist saab mõjutada rakule võõraste RNA molekulidega. Võõrad RNA molekulid inhibeerivad mRNA liitumist raku oma RNA molekulidega, takistades geeni avaldumist.
Andrew Fire'i Carnegie teadusinstituudis ja Craig Cameron Mello Massachusettsi ülikooli meditsiinikoolis tehtud uuringud näitasid, et RNA-l on geeniregulatsioonis võtmeroll.
Filipiinide õhuväe C-130 lennuõnnetus

4. juulil 2021 purunes maandumisel Filipiinide õhuväe lennuk Lockheed C-130 Hercules. Õnnetus toimus Jolo lennujaamas Sulus Filipiinidel. Hukkus 53 inimest, kelles 50 olid lennuki pardal ning 3 maal. Tegu on Filipiinide sõjaajaloo suurima lennuõnnetusega.
2021. aasta kuumalaine Põhja-Ameerika lääneosas

2021. aasta juuni lõpus ja juuli alguses tabas Põhja-Ameerika lääneosa äärmuslik kuumalaine. Laine mõjutas Ameerika Ühendriikides Põhja-Californiat, Idahot, Lääne-Nevadat, Oregoni, Washingtoni osariiki ning Kanadas Briti Columbiat. Teises faasis said peamiselt kannatada Kanada provintsid Alberta, Manitoba, Loodealad, Saskatchewan ja Yukon. Vähem jõudis kuumalaine Kesk- ja Lõuna-Californiasse, Montanasse ja Wyomingisse.
Kuumalaine tekkis piirkonna kohal rippunud kõrgrõhkkonna tõttu, mis omakorda tekkis kliimamuutuse mõjul. Kuumalaine ajal registreeriti piirkonnas ajaloo kõrgeimad temperatuurid, mh Kanada kuumarekord (49,6 °C). Lisaks sündisid kuumarekordid Briti Columbias, Loodealadel ning tõenäoliselt Washingtoni osariigis.
Kuumalaine tõi kaasa hulganisti ulatuslikke maastikupõlenguid, millest mõned matsid enda alla sadu ruutkilomeetreid ning põhjustasid teedevõrgustikul katkestusi. Lyttoni maastikupõlengus hävis Kanada kuumarekordi sünnikohaks olnud Lyttoni küla. Põlengud kahjustasid tee- ja raudteetaristut, sundisid ettevõtjaid ärisid sulgema, põhjustasid ürituste ärajäämist ning ulatuslikku jää- ja lumekihi sulamist, millest tekkis ka üleujutusi.
Täpne hukkunute arv ei ole teada, hinnangulised numbrid on kasvuteel. 6. juulil avaldas Briti Columbia Koroneriteenistus statistika, mille järgi hukkus provintsis kuumalaine ajal ebatavalistel asjaoludel tavalisest 579 inimest rohkem. Ülemkoroner oli varem hinnanud, et 25. juunist 1. juulini oli enamus või kõik äkksurmadest seotud äärmusliku kuumaga. Albertas suri kuumalaine ajal tavalisest 66 inimest rohkem, pole teada, kui suur osa surmadest on otseselt kuuma ilmaga seotud. Ameerika Ühendriikides hukkus Oregonis vähemalt 107 (kellest 67 Multnomah' maakonnas, kus asub Portland) ja Washingtoni osariigis vähemalt 57 inimest.
Richard Lewontin

Richard Charles Lewontin (29. märts 1929 New York – 4. juuli 2021 Cambridge, Massachusetts) oli Ameerika Ühendriikide bioloog (evolutsioonibioloog ja populatsioonigeneetik).
Marievali internaatkool

Marievali internaatkool (inglise keeles Marieval Indian Residential School) oli kool Kanadas, osa Kanada indiaanlaste internaatkoolisüsteemist. Kool asus reservaadi Cowessess 73 aladel Marievalis Saskatchewani provintsis ning tegutses aastatel 1898–1997. Täpsemalt oli kooli asukoht Qu'Appelle'i jõe org, Crooked Lake'ist idas ning Broadview'ist 24 km põhjas.
Juunis 2021 leidis pärismaalaste Cowessessi kogukond kooli territooriumilt 751 tähistamata hauda. Saskatchewani esimesi rahvaid esindava Sõltumatute põlisrahvaste föderatsiooni sõnul on tegu riigi suurima tähistamata hauakoha leiuga. Tegu oli juba kolmanda 2021. aasta Kanada indiaanlaste internaatkooli hauakohaleiuga. Kuu aega varem oli Kamloopsi internaatkooli alalt leitud 215 tähistamata hauda.
Jovenel Moïse'i atentaat

Haiti president Jovenel Moïse tapeti grupi relvastatud meeste poolt 7. juulil 2021, kohaliku aja järgi kell 1 öösel, enda kodus. 
President Moïse Martine Moïse sai rünnakus viga ning ta viidi USA haiglasse 
Peaminister Claude Joseph teatas, et on riigi valitsemise enda kätte võtnud. Presidendi mantlipärija ei ole veel teada.
Saiga-12

Saiga-12 on Venemaa haavlipüss, mis on konstrueeritud Kalašnikovi automaadi järgi ning nimetatud saiga antiloobi järgi. Relval on pöörlev lukk ning see on gaasiga ümberlaadiv. Sööturiks on lehtsalv. Sarnaselt relvale AK-47, on raami paremal küljel suur tuleümberseadur. Saiga-12 peal on relss optilise sihiku jaoks.
Saiga-12 toodab Kalašnikovi kontsern Iževskis. Seal toodetakse ka haavlipüsse Saiga 20 ja Saiga 410 (vastavalt kaliibritega 20 ja .410) ning Saiga poolautomaatvintpüsse. Venemaa Föderatsiooni Relvajõud kasutavad haavlipüsse KSK (Kalašnikovi erikarabiin), mis on kaliibriga 12 (18,5 mm). Ka KSK-l on iseloomulik Picatinny-rööbas.
Henry de Montherlant

Henry de Montherlant (prantsuse hääldus: [mɔ̃tɛʁlɑ̃]; 20. aprill 1895 – 21. september 1972) oli prantsuse kirjanik ja esseist, Prantsuse Akadeemia liige alates 1960. aastast.
Montherlant esindas prantsuse kirjanduses konservatiivset (reaktsioonilist) suunda, mis ühendas rahvuslust, katoliku traditsionalismi (ristiusu õpetust ennast Montherlant ei pooldanud, pooldades vaid kirikut kui autoritaarset institutsiooni) ja Vana-Rooma paganlike traditsioonide jumaldamist. Montherlant innustus noorena spordist, eriti jalgpallist ja härjavõitlusest, mida kujutas ka oma teostes.
Reisis 1930. aastatel sageli Itaalias, Hispaanias ja Prantsusmaale kuulunud Alžeerias, luues seksuaalsuhteid noorte meesprostituutidega.
Naiste suhtes sarkastiline, antifeministlik tetraloogia "Les Jeunes Filles" ("Noored neiud", 1936–1939) kutsus esile kirjandusliku skandaali. Romaanisari kirjeldab heal järjel kirjaniku armuseiklusi. Feminiinsust kujutatakse seal gangreenina, mis lisaks peategelasele haarab ka Prantsusmaa kujuteldavat viriilset keha, ähvardades seda mehelikkuse kaotusega.
Vastustas 1930. aastate lõpus Prantsusmaa valitsuse defetistlikku hoiakut Saksamaa suhtes, samas Prantsusmaa langemise järel tegi mõne sõnavõtu, mida peeti kollaboratsionistlikuks. Ei osalenud vastupanuliikumises, ent keeldus ka osalemast Saksamaa korraldatud Euroopa natsismimeelsete ja/või saksameelsete kirjanike üritustel (nagu Weimari konverents).
Kaotas eakana peaaegu täielikult nägemise (väidetavalt oli varem sattunud noorukite rünnaku ohvriks, kui üritas Pariisi tänavatel kedagi neist võrgutada), sooritas enesetapu.
Browning Citori

Browning Citori on Jaapani kaheraudne haavlipüss. Selle kaks rauda on üksteise peal. 
Citorist on palju mudeleid, mida kasutavad peamiselt sport- ja jahilaskjad. 
Relva turustab ja levitab Browning Arms Company, mis asub Ameerika Ühendriikides Utah' osariigis Morganis. Citorit toodab Miroku Corp. Jaanais Kōchi prefektuuris Nankokus.
Jacques Geninasca

Jacques Geninasca (2. september 1930, Freiburg im Üechtland – 22. mai 2010, Neuenburg) oli Šveitsi semiootik ja kirjandusteadlane. 
Ta kuulus Algirdas Greimase esimese põlvkonna semiootikute ringi.
Aastail 1970–1995 töötas ta Zürichi Ülikoolis.
Chislehurst

Chislehurst on Londoni äärelinna piirkond Inglismaal, mis asub Bromley linnaosa piirides. See asub Bromleyst idas, Sidcupist edelas, Orpingtonist loodes ning umbes 16 km traditsioonilisest kesklinnast Charing Crossist kagus. Enne Suur-Londoni loomist aastal 1965 asus Chislehurst administratiivselt Kenti krahvkonnas.
Camden Place'is elas aastatel 1871–1873 eksiilis Louis-Napoléon Bonaparte, kes sealsamas ka 64-aastaselt suri.
Remington Model 870

Remington Model 870 on Ameerika Ühendriikide pump-haavlipüss, mida toodab Remington Arms. Relv on laialt levinud nii tsiviilkasutuses sportlaste ja jahimeeste seas kui enesekaitseks ning paljude riikide korrakaitses ja sõjaväes.
Indila

Adila Sedraïa (sündinud 26. juunil 1984 Pariisis Prantsusmaal), lavanimega Indila, on prantsuse laulja ja laulukirjutaja. Enne oma esimese singli "Dernière danse" ("Viimane tants") väljaandmist 2013. aasta novembris, mis jõudis SNEPi edetabelis teisele kohale, tegi ta koostööd paljude muusikutega vokaali ja laulukirjutamise alal. Oma esimese albumi "Mini World" andis ta välja 2014. aasta veebruaris, mis teenis talle Victoire de la musique'i.
Nolwenn Leroy

Nolwenn Le Magueresse (sündinud 28. septembril 1982 Saint-Renanis Prantsusmaal), esinejanimega Nolwenn Leroy, on prantsuse muusik, laulja-laulukirjutaja ja dublaažinäitleja.
Ta laulab paljudes keeltes, sealhulgas prantsuse, bretooni, inglise ja iiri keeles.
Stromae

Paul Van Haver (sündinud 12. märtsil 1985 Brüsselis Belgias), esinejanimega Stromae, on belgia muusik, räppar, laulja ja laulukirjutaja.
Belglased

Belglased (hollandi keeles "Belgen", prantsuse keeles "Belges", saksa keeles "Belgier") on Belgia Kuningriigi põhirahvastik. Kuna Belgia on paljurahvuseline riik, võib seos olla pigem juriidiline, ajalooline või kultuuriline kui etniline. Suurem osa belglastest kuulub kahte erinevasse kogukonda (hollandi "gemeenschap" või prantsuse "communauté"). Nad pärinevad ajaloolistest piirkondadest: flaamlased Flandriast, kes räägivad hollandi keelt, ja valloonid Vallooniast, kes räägivad vallooni või prantsuse keelt. Samuti on märkimisväärne Belgia diasporaa, mis on asunud peamiselt Ameerika Ühendriikidesse, Kanadasse, Prantsusmaale ja Hollandisse.
Viljandi vangla

Viljandi vangla oli vangla Viljandi linnas.
Kunagise vanglakompleksi aadress oli Tallinna tänav 41, seal asub nüüd UKU keskus.
Ajalugu.
Viljandi vana vangla asus Viljandi vanalinnas Kauba tänaval. 
Uut vanglat hakati Tallinna tänavale ehitama 1914. aastal, kuid arvatavasti jäi see Esimese maailmasõja tõttu pooleli. Uuesti hakati ehitama 1928. aastal, valmis see 1930. aastal. 
Vangla suleti 1954. aastal.
1. juulil 1954 alustas vangla kompleksis tegevust Viljandi noortekoloonia, mis oli mõeldud alaealistele, keda oli karistatud kohtuotsusega.
Viljandi vangla avavangla

Viljandi vangla avavangla oli avavangla Viljandi maakonnas.
Moodustati Karksi asunduskolooniast. Pärast Eesti iseseisvuse taastamist liideti Viljandi noortekolooniaga Viljandi vanglaks.
Asus Ainja külas Polli vallas, alates 1997. aastast Karksi vallas.
Avavangla suleti 1. mail 2008.
M60 (kuulipilduja)

M60 (ametlikult Machine Gun, Caliber 7.62 mm, M60) on Ameerika Ühendriikide täiskuulipilduja, mis kasutab padrunit 7.62×51 mm NATO ning padrunilinti M13. Kuulipildujast M60 saab lasta mitut erinevat sorti laskemoona: täismantelkuule, märgistus- ning soomustläbistavat laskemoona.
Relva hakati üksustele väljastama aastal 1959. M60 on olnud kasutuses kõikides USA sõjaväe harudes ning teenib mujal maailmas tänapäevani. Kuigi relv on vähemalt Ameerika Ühendriikides praeguseks ajaks suures osas uuematega (nt M240) asendatud, jätkub selle tootmine ja arendamine ka 21. sajandil.
Anneliis

Anneliis on eesti naisenimi.
2021. aasta 1. jaanuari seisuga oli Eestis eesnimi Anneliis 151 naisel. Anneliis on Eestis populaarsuselt 625. naisenimi.
Anneliis oli keskmiselt 37 aasta vanune (mediaanvanus oli 34). Kõige populaarsem oli eesnimi Anneliis vanuserühmas 30–34, kus neid oli 10 000 elaniku kohta 2,87 ning Viljandi maakonnas.
Mulgi valla lipp

Mulgi valla lipp on Viljandi maakonnas asuva Eesti haldusüksuse Mulgi valla lipp.
Mulgi valla lipp kinnitati vallavolikogu poolt 20. novembril 2019. aastal. 
Lipu kirjeldus.
Valgel väljal on neli sinist linaõit asetatud teemandina ja sinised piidad. Neli sinist linaõit kilbil sümboliseerivad kahe mulgi kihelkonna: Abja, Halliste ja Karksi valdade ning Mõisaküla linna ühinemist.
Põhjendus.
Linaõied viitavad linale, kui mulkide ajaloolisele jõukuseallikale. Viis kroonlehte õies sümboliseerivad Mulgimaad. Kaks sinist piita lipu otstes viitavad kahele Mulgi kihelkonnale.
Mulgi valla vapp

Mulgi valla vapp on Viljandi maakonnas asuva Eesti haldusüksuse Mulgi valla vapp.
Mulgi valla vapp kinnitati vallavolikogu poolt 20. novembril 2019. aastal.
Vapi kirjeldus.
Hõbedasel kilbil on neli sinist linaõit asetatud teemandina. Neli sinist linaõit kilbil sümboliseerivad kahe mulgi kihelkonna: Abja, Halliste ja Karksi valdade ning Mõisaküla linna ühinemist.
Põhjendus.
Linaõied viitavad linale, kui mulkide ajaloolisele jõukuseallikale. Viis kroonlehte õies sümboliseerivad Mulgimaad. Sinine on vaikuse ja truuduse sümbol ning sümboliseerib rahu, harmooniat ja tasakaalu. Kuldkollane on kõrgema tarkuse värv ja sümboliseerib päikest, valgust ja küpsust. Hõbe sümboliseerib tarkust ja ustavust.
Heckler &amp; Koch MG5

Heckler &amp; Koch MG5 (arendusjärgus nimega HK121) on lintsööturiga Saksamaa täiskuulipilduja. See kasutab moona 7.62×51 mm NATO ning seda toodab ettevõte Heckler &amp; Koch. MG5 sarnaneb 2005. aastal Saksamaa teenistusse jõudnud 5.56×45 mm NATO kergekuulipildujaga Heckler &amp; Koch MG4.
Romaška

Romaška on Tartus tegutsev tantsutrupp, mis asutati 2017. aastal.
Romaška nimi tuleneb venekeelsest sõnast "ромашка" ning selle tähendus Põhja-Vene roma dialektis on karikakar, mis on ka trupi sümbol. Romaška tegeleb peamiselt vene mustlastantsu ja mustlaskultuuri ning -tavade tutvustamisega. Algusaastatel tantsis Romaškas neli tantsijat, 2021. aastal on tantsijaid 13, lisaks tantsiv koer Laura.
Trupi juhendaja on Pille Priks, kes on varem tantsinud flamenkostuudios Duende ja tantsuansamblis Maljarka.
Romaška teeb koostööd ka teiste tantsutruppidega: ühiskontserte on antud rahvaste tantse viljeleva duetiga Kumuška, lava on jagatud teiste Eesti ja välismaiste tantsutruppidega (Airoso, flamenkostuudio Duende, Maljarka, Shatritsa, Dance Hayat) jne. Romaška on üles astunud vabalavadel, festivalidel ja erapidudel.
Wrocławi Śląsk

Wrocławski Klub Sportowy Śląsk Wrocław Spółka Akcyjna on Poola jalgpalliklubi, mis tegutseb Wrocławis. See mängib Poola kõrgliigas Ekstraklasa.
Klubi on asutatud 1947. aastal. Klubi on tulnud Poola meistriks hooaegadel 1976–77 ja 2011–12. Lisaks on kaks korda võidetud Poola karikafinaal ja kaks korda Poola superkarika finaal.
Śląsk on osalenud mitmel korral Euroopa klubide võistlustel, muuhulgas hooajal 1975–76, mil UEFA karikavõistluste kolmandas ringis kaotati Inglismaa klubile Liverpool 1:5, hooajal 1976–77, mil UEFA karikavõitjate karikavõistluste veerandfinaali kaotati Itaalia klubile Napoli 0:2, ja 1978–79, mil UEFA karikavõistluste kolmandas ringis kaotati Saksamaa klubile Mönchengladbachi Borussia 3:5. UEFA Euroopa Liigas on jõutud "play-off"-ringi hooaegadel 2011–12, 2012–13 ja 2013–14, kuid kõigil neil kordadel on tulnud vastu võtta kaotus (vastavalt Bukaresti Rapidile, Hannover 96-le ja Sevillale).
Klubi suurim rivaal on Lubini Zagłębie ning nende klubide vaheline derbi on tuntud Alam-Sileesia derbina.
Alates 2011. aastast on klubi kodustaadion olnud Wrocławi linnastaadion, kus toimusid ka 2012. aasta jalgpalli Euroopa meistrivõistluste kolm alagrupimängu.
2020. aastal loodi klubi naiskond, mis mängib Poola naiste kõrgliigas.
Malta (Austria)

Malta on vald Austria Kärnteni liidumaa Spittal an der Drau ringkonnas.
Valla territoorium on suuruselt teine Kärntenis, katab suurema osa Maltatali orust, ulatudes Kõrg-Tauerni mäestiku Ankogeli rühmast loodes Gmündi linnani Drava lisajõe Lieseri ääres. Edelas külgneb see Reißeckiga, samas Alpide peaahelik koos Ankogeli ja Hochalmspitze tippudega moodustab põhjapiiri Austria Salzburgi liidumaaga. Vallaosad on Dornbach, Malta ja Maltaberg.
Varasema põllumajanduspiirkonnana sõltub kohalik majandus täna suuresti turismist ning seal on u 120 000 ööbimist aastas. Vaatamisväärsuste hulka kuuluvad praostimaja (muudetud vabaõhumuuseumiks) ja "Fallbach Klettersteig", "via ferrata" piki Fallbachi koske. 1987. aastal laiendati Kõrg-Tauerni rahvusparki Ankogeli rühmani ja tänapäeval on ligikaudu 85,7 km² vallast rahvuspargi osa.
Ajalugu.
Juba Rooma-eelsel ajal asustatuna oli Malta esimene dokumenteeritud mainimine millalgi 957. ja 992. aasta vahel nime all "locus Malontina". 11. sajandil püstitati Maltatali oru põhjanõlvale Ödenfesti loss, siis valdasid seda Brixeni piiskoppide ministeriaalid. See laastati 14. sajandi alguses, kui kohalikud Malta krahvid mässasid Meinhardiinidest Kärnteni hertsogite vastu.
Esimest kirikut lossi all on mainitud millalgi 1006. ja 1039. aasta vahel. Gooti stiilis kihelkonnakirik Maria Hilf Assumptio ehitati eri etappides 13. ja 15. sajandi vahel. Selle seinas on Rooma hauakivi, 15. sajandi maalid võlvides ja 14. sajandi freskod koori seintel. Naabruses asub Dornbachi vesilinnus (algselt gooti stiilis, kuid 16. sajandil lisatud muudatustega); seda ümbritsevad ringmüür ja vallikraav. Fischertratteni küla keskmes on protestantlik kirik, püstitatud pärast 1787. aasta Sallivuspatenti.
Kölnbreini pais.
"Hochalmi" mägitee piki järsku Malta orgu viib Kölnbreini kaartammile, mis on osa Malta hüdroelektrijaamast, mida juhib elektriettevõte Verbund AG. Tunnelid viivad vee elektrijaamadesse Mölltalis Reißeckis üle 1100 m allpool.
Pais kogub suurel hulgal vett ümberkaudsetest mägedest ja ka veevarustustunnelite süsteemi kaudu, mis toovad vett Lieseri ja Mölli jõest. Aastatel 1971–1978 ehitatud müüritispais pikkusega 626 m ulatub maapinnast 200 m kõrgusele ja on seetõttu kõrgeim Austrias. Veehoidla ulatub paisu taha 4,5 km, sisaldades umbes 200 miljonit kuupmeetrit vett.
Paisu kõrval on restoran ja hotell. Veehoidla teenindab võistlussõudjaid kõrgustreeninguga. Samas on pais ka populaarne "benji"-hüpete koht.
Mörtschach

Mörtschach on vald Austria Kärnteni liidumaa Spittal an der Drau ringkonnas.
Mörtschach asub Großglockneri massiivi, Lienzi Dolomiitide ning Schoberi ja Kreuzecki tippude vahel.
Krzysztof Mączyński

Krzysztof Mączyński (sündinud 23. mail 1987 Krakówis) on Poola jalgpallur, kes mängib poolkaitsjana Poola kõrgliiga klubis Wrocławi Śląsk.
Ta alustas klubikarjääri kodulinna klubis Krakówi Wisła, mille põhimeeskonnas debüteeris ta Poola kõrgliigas hooajal 2007–08. Poolas on ta mänginud veel sellistes klubides nagu ŁKS Łódź, Zabrze Górnik ja Varssavi Legia. Hooajal 2017–18 tuli ta Legiaga Poola meistriks ning võitis samal hooajal klubiga ka Poola karikavõistlused. Śląskis mängib ta alates 2019. aastast. Ainus välisklubi, kus ta on mänginud, on Hiina kõrgliiga klubi Guizhou Renhe, kus ta mängis 2014–2015. 2014. aastal võitis ta Renhega Hiina superkarika.
Poola jalgpallikoondises debüteeris Mączyński 15. novembril 2013 sõprusmängus Slovakkia vastu. Koondisekarjääri esimese värava lõi ta 14. oktoobril 2014 EM-i valikmängus Šotimaa vastu. Ta kuulus Poola koondisse 2016. aasta Euroopa meistrivõistlustel.
Mühldorf (Kärnten)

Mühldorf on vald Austria Kärnteni liidumaa Spittal an der Drau ringkonnas.
See asub madalamas Mölltalis Kõrg-Tauern mäestiku Reißecki rühma (kirdes) ja Kreuzecki rühma (edelas) vahel. Vallal on ligipääs Tauerni raudteele Mühldorf-Möllbrücke jaamas.
Ajalugu.
Asulat on esimest korda mainitud 1177. aasta dokumendis; nimi "Mühldorf" viitas arvukatele veskitele piirkonnas. Küla tekkis tõenäoliselt vanema soolakaevanduse ümber, mis kuulus kunagi benediktiini munkadele Millstatti kloostris, kuid viimane jäeti varsti maha. 1844. aastal rajati lodeni keepide tootmine, rajatis on tänapäevani olemas.
Tänapäevane omavalitsus loodi 1850. aastal. 1973. aastal Reißeckiga liidetuna hääletasid Mühldorfi kodanikud 1992. aastal taas iseseisvuse poolt.
Rangersdorf

Rangersdorf on vald Austria Kärnteni liidumaa Spittal an der Drau ringkonnas.
Rangersdorf asub Mölltalis Goldbergi rühma (põhjas) ja Kreuzecki rühma (lõunas) vahel.
Waldemar Sobota

Waldemar Paweł Sobota (sündinud 19. mail 1987 Ozimekis) on Poola jalgpallur, kes mängib keskpoolkaitsjana Poola kõrgliiga klubis 
Wrocławi Śląsk.
Klubikarjääri alguses mängis ta väiksemates Poola klubides. Śląski mängis Sobota Poola kõrgliigas esmakordselt aastatel 2010–2013. Hooajal 2011–12 tuli ta klubiga Poola meistriks ja võitis 2012. aastal ka Poola karikavõistluste finaali.
2013. aastal liitus ta Belgia kõrgliiga klubiga Club Brugge. 2015. aasta jaanuaris läks ta Bruggest laenule Saksamaa esiliiga klubisse FC St. Pauli, kellega sõlmis 2016. aastal püsiva lepingu. St. Paulis mängis ta kuni hooaja 2019–20 lõpuni. Seejärel naasis ta Śląski.
Poola jalgpallikoondises debüteeris Sobota 16. detsembril 2011 sõprusmängus Bosnia ja Hertsegoviina vastu ja lõi selles mängus ka koondisekarjääri esimese värava.
Alar Mik

Alar Mik (sündinud 20. aprill 1983) on Eesti munitsipaalpoliitik.
Mik juhib Viimsi valla ehitus- ja kommunaalvaldkonda ning valla välisprojekte. Ta on aastaid uurinud valla kohapärimust ja kodulugu. Lisaks tegutseb ta abipolitseinikuna. Alar Mik on pärit Leppneeme kalurikülast. Ta on elupõline viimsilane (12. põlvkond).
Haridus.
Alar Mik on õppinud Viimsi Keskkoolis 1989–2001. Seejärel teenis ta kaitseväes Kalevi Üksik Jalaväepataljonis 2001–2002. Aastatel 2002–2006 õppis Tallinna Majanduskoolis IT aluseid ja infotöötlust ning 2003–2007 Infotehnoloogia Kolledžis infosüsteemide administreerimise erialal. Aastatel 2017–2019 õppis ta Tallinna Ülikoolis organisatsioonikäitumise erialal ja sai magistrikraadi.
Töökäik.
Alar Mik töötas aastatel 2002–2011 sihtasutuses Rannarahva Muuseum ja selle eelkäijas munitsipaalasutuses Viimsi Muuseumid (teaduri, varahoidja, majandusjuhi, arendusjuhi ja tegevjuhi kohusetäitjana). Sel perioodil leidsid aset mahukad muuseumi renoveerimistööd ja toimus Rannarahva Muuseumi kui rannarahva kultuurile pühendunud valdkondliku muuseumi käivitamine. Aastatel 2012–2014 oli Alar Mik SA Rannarahva Muuseum nõukogu liige ja nõukogu esimees.
Aastast 2011 töötab Alar Mik Viimsi vallavalitsuses. Aastatel 2011–2018 kommunaalameti juhatajana ning aastast 2018 ehitus- ja kommunaalosakonna juhatajana. Vallavalitsuses on Alar Miku vastutusalas olnud valla teehoid, transport, saared, teevalgustus, heakord, ehitusload ja veel ligi 15 tegevusvaldkonda. Töö valdkonna juhina on hõlmanud muuhulgas erinevate valdkondlike arengukavade ja strateegiate koostamist ning välisrahastuse toomist erinevate projektitegevuste läbi. 2018. aastal alustati Alar Miku eestvedamisel kohaliku omavalitsuse register-menetluskeskkonna projekti, mis peaks valmima 2022. aastal – tegemist on GIS-põhise veebirakendusega "VAAL", mida saavad selle valmimise järel kasutusele võtta kõik Eesti omavalitsused. Keskkond võimaldab vallataristut hallata, infot avalikustada ja erinevaid e-teenuseid kasutada.
2021. aastast on Mik Viimsi abivallavanem.
Ühiskondlik tegevus.
Alar Mik on ligi 20 aastat kaasa löönud Viimsi Õpilasmalevas: algul rühmajuhina, hiljem maleva töö korraldajana. Aastatel 2004–2019 oli Alar Mik Viimsi Kultuuriloo Seltsi juhatuse aseesimees ja pikki aastaid kodulooringi juhendaja. 2007–2019 oli ta MTÜ Leppneeme Külaselts juhatuse liige. Sel perioodil sai küla arengukava ja algatati uusi ühisüritusi. 2009. aastast kuulub Mik Rannarahva Koja liikmete hulka. Aastatel 2013–2015 oli ta Viimsi Lions-klubi president.
Aastatel 2006–2009 oli ta Viimsi vallavolikogu noorsoo- ja spordikomisjoni ning 2009–2011 Viimsi vallavolikogu liige, volikogu noorsoo- ja spordikomisjoni esimees ning revisjonikomisjoni esimees. Aastatel 2007–2016 ja uuesti aastast 2019 kuulub Alar Mik Viimsi vallavalitsuse kohanimekomisjoni, olles olnud komisjoni liige ja esimees ning nõustades komisjoni valla ajaloo ja ajalooliste kohanimede osas.
Tegevus toimetajana ja filmiprojektid.
Aastatel 2013–2015 oli Alar Mik ajakirja Kalastaja kutselise kaluri rubriigi toimetaja.
Diplodocus

Diplodocus (ehk diplodookus) on sauropoodsete dinosauruste väljasurnud perekond. Liigid elasid Ülem-Juura ajastul umbes 155–145 miljonit aastat tagasi, need olid rohusööjad ja käisid neljal jalal.
Samuel Wendell Williston avastas Põhja-Ameerika kesk-lääneosas elanud bioloogilise perekonna fossiilid 1877. aastal. Teaduslik nimetus, mis on tuletatud kreekakeelsetest sõnadest "διπλός" (diplos) 'topelt' ja "δοκός" (dokos) 'tala', pärineb nende saba alumise pinna luudest. Need olid T-kujulised, mitte V-kujulised nagu enamikul dinosaurustel.
Need pikka kaela ja saba ning nelja tugeva jalaga liigid on kõige hõlpsamini tuvastatavate dinosauruste hulgas.
Aastaid olid need teadaolevalt pikima kehaga dinosaurused.
Haugesund

Haugesund on asula Norras Rogalandi maakonnas Karmsundi ääres, Haugesundi valla keskus.
Haugesundis on sündinud kirjanik Jon Fosse, arhitekt Kjetil Thorsen, laulja Hanne Krogh.
Igal aastal toimub seal filmifestival "Den norske filmfestivalen".
Trasseeriv laskemoon

Trasseeriv laskemoon (trasser) on kuul või kahuri kaliibriga lendkeha, millesse on sisseehitatud väike pürotehniline laeng. Tulistades süttib pürotehniline laeng ning põleb väga eredalt nii, et päevasel ajal on lasu trajektoor palja silmaga nähtav ning öisel ajal eredalt nähtav. Trasseerivat moona kasutades saab laskija näha, kuhu lask läks ilma sihtmärki eraldi hindamata ning teha sihtimisse ilma sihikutagi vastavad korrektuurid. Lahingus saab trasserit kasutada ka ülejäänud laskijatele sihtmärgi näitamiseks.
Nsukka

Nsukka on linn Nigeerias Enugu osariigis.
Aastal 2006 elas Nsukkas 310 000 inimest. 
Nsukkas asub Nigeeria Ülikool.
Nigeeria Ülikool

Nigeeria Ülikool on ülikool, mis asub Nsukka linnas Nigeerias.
Ülikooli asutamise seadus võeti vastu 1955. aastal ja ülikool avati ametlikult 1960. aastal. Ülikooli asutamise eestvedaja oli Nnamdi Azikiwe (kes oli hiljem Nigeeria president).
Juulist 1967 kuni jaanuarini 1970 oli ülikooli nimi Biafra Ülikool.
Katanga Riik

Katanga Riik (prantsuse keeles "État du Katanga", suahiili keeles "Inchi Ya Katanga"; vahel ka Katanga Vabariik) oli 11. juulil 1960 Kongo-Léopoldville'ist lahku löönud riik. Katanga juht oli Moïse Tshombe, kes oli partei CONAKAT (Confédération des associations tribales du Katanga) president. Katanga iseseisvusel ei olnud katangalaste täit toetust ning riiki räsisid põhjaosas toimunud etnilised kokkupõrked. Riigi lühike eluiga lõppes aastal 1963, kui sekkus Ühinenud Rahvaste Organisatsiooni operatsioon Kongos ning Katanga taasühendati Kongoga. Katanga Riigist sai Kongo Katanga provints.
Katanga lahkulöömine oli võimalik tänu Inglise-Belgia kaevandusettevõttele Union Minière du Haut-Katanga ning Belgia sõjaväelistele nõustajatele. Katanga sõjavägi, Katanga sandarmeeria, sai alguses väljaõppe belglastelt. Hiljem kuulus sinna palgasõdureid maailma eri paigust.
Zaire'i Vabariik

Zaire (eesti keeles tuntud ka kui "Sair", ametlikult Zaire'i Vabariik, prantsuse keeles "République du Zaïre") oli Kongo Demokraatliku Vabariigi nimi aastatel 1971–1997. Sel perioodil oli Zaire pindalalt Musta Aafrika suurim riik ning kogu Aafrika suuruselt kolmas riik (pärast Sudaani ja Alžeeriat). See oli pindalalt maailma 11. riik. Zaire'i rahvaarv oli üle 23 miljoni, st, et riik oli rahvaarvult Aafrika suurim prantsuskeelne riik ning üleüldiselt üks mandri rahvarohkematest riikidest.
Zaire'is kehtis üheparteiline totalitaarne diktatuur, mida juhtis Mobutu Sese Seko ja tema partei Mouvement Populaire de la Révolution. Zaire'i riik loodi aastal 1965, kui Mobutu sõjaväelise riigipöörde käigus võimu haaras. Sellele järgnes viis aastat poliitilisi rahutusi (Kongo kriis). Põhiseaduse järgi oli Zaire tugevalt tsentraliseeritud, kõik välismaised varad riigistati.
Mobutu juhtimisel algatati riigis Authenticité'i kampaania, mille eesmärgiks oli Zaire'ist välja juurida Belgia Kongo koloniaalperioodi säilmed. 1990. aastal oli Mobutu sunnitud välja kuulutama uue vabariigi, kuna külma sõja lõpuga lõppes ka Ameerika Ühendriikide toetus ning vajadus muutuste järele oli järjest kasvanud. Enda eluaja lõpuks iseloomustasid Zaire'i lokkav onupojapoliitika, korruptsioon ja majanduslik väärjuhtimine.
Zaire kukkus kokku 1990. aastatel, kui Rwanda genotsiidi järelmõjude tõttu oli riigi idaosa muutunud ebastabiilselt, levis ka etniline vägivald. Aastal 1996 juhtis grupeeringu Alliance des Forces Démocratiques pour la Libération du Congo-Zaïre juht Laurent-Désiré Kabila Mobutu vastu edukat ülestõusu. Mobutu oli sunnitud riigist põgenema ning Kabila jõudude kätte jäänud riik muudeti aasta hiljem uuesti Kongo Demokraatlikuks Vabariigiks. Mobutu suri neli kuud hiljem Marokos eksiilis olles.
Tour Eria

Tour Eria on 60 meetri kõrgune büroopindadega pilvelõhkuja, mis asub Pariisi kõrghoonestatud ärikeskuses La Défense'is. 
Enne oli kõrghoone nimi Tour Arago.
Adam Legzdins

Adam Richard Legzdins (sündinud 28. novembril 1986 Penkridge'is, Staffordshire'is) on Inglismaa jalgpallur, kes mängib väravavahina Šotimaa kõrgliiga klubis Dundee.
Ta tuli läbi Birmingham City noorteakadeemia. Suurema osa klubikarjäärist on ta mänginud Inglismaal, sh Inglismaa esiliigas Derby County (2011–2014) ja Birmingham City meeskonnas (2015–2017). Hooajal 2010–11 mängis ta Inglismaa tugevuselt neljanda liiga klubis Burton Albion ja valiti samal hooajal klubi hooaja parimaks mängijaks.
Dundeega liitus ta 2020. aasta novembris.
Tema isapoolsed vanavanemad on Läti päritolu.
Charlie Adam

Charles Graham Adam (sündinud 10. detsembril 1985 Dundees) on Šotimaa jalgpallur, kes mängib poolkaitsjana Šotimaa kõrgliiga klubis Dundee ja on klubi meeskonna kapten.
Lisaks Dudeele on ta klubikarjääri jooksul mänginud Šotimaa klubides Rangers (2003–2009), Ross County (laenul Rangersist 2004–2005) ja St Mirren (laenul Rangersist 2005–2006) ning Inglismaa klubides Blackpool (2009–2011), Liverpool (2011–2012), Stoke City (2012–2019, millest kuus hooaega Inglismaa kõrgliigas) ja Reading (2019–2020). Hooajal 2009–10 lõi ta Blackpooli meeskonnas Inglismaa esiliigas 16 väravat ja valiti samal hooajal liiga sümboolsesse koosseisu. Hooajal 2010–11 lõi ta Blackpooli meeskonnas Inglismaa kõrgliigas 12 väravat.
Dundeega liitus ta 2020. aasta septembris. Hooajal 2020–21 aitas Dundeel tagasi Inglismaa kõrgliigasse pääseda ja valiti samal hooajal liiga hooaja parimaks mängijaks.
Šotimaa jalgpallikoondises mängis Adam aastatel 2007–2015 kokku 26 korda.
Loučná pod Klínovcem

Loučná pod Klínovcem (kuni 31. detsembrini 2003 Loučná, kuni 1947. aastani Český Wiesenthal, saksa keeles "Böhmisch Wiesenthal") on linn Tšehhis Ústí maakonnas Chomutovi ringkonnas. Loučná pod Klínovcem asub Saksamaa piiri ääres, teisel pool piiri on Oberwiesenthal.
Loučná pod Klínovcem asub merepinnast 865 meetri kõrgusel.
Asulat on esmamainitud 1431. aastal.
10. oktoobril 2006 sai Loučná pod Klínovcem vahepeal kaotatud linnaõigused tagasi.
PKM

PKM (vene keeles Пулемёт Калашникова Модернизированный "Pulemjot Kalašnikova Modernizirovannõi" 'moderniseeritud Kalašnikovi kuulipilduja') on lintsöötega Nõukogude Liidus konstrueeritud täisautomaatne kuulipilduja, laskemoonaks on padrun 7.62×54 mm R.
PK-d hakati tootma aastal 1961, aastal 1969 konstrueeriti täiustatud variant PKM. Relva toodetakse tänapäeval Venemaal. PK loodi asenduseks vanematele relvadele SG-43 Gorjunov ja Degtjarjovi kuulipilduja.
Tänapäeval on PKM kasutuses Venemaa relvajõududes nii jalaväes. PKM-i eksporditakse ja toodetakse litsentsi alusel paljudes riikides.
* Rwanda Vabastamise Demokraatlikud Jõud
Aleksandr Beljajev

Aleksandr Romanovitš Beljajev ("Александр Романович Беляев"; 16. märts 1884 Smolensk – 6. jaanuar 1942 Puškin) oli Venemaa ja Nõukogude Liidu kirjanik, ajakirjanik ja jurist. Teda loetakse nõukogude ulmekirjanduse rajajaks, ta kirjutas üle 70 ulmeteose (sealhulgas 17 romaani). Beljajevit on nimetatud "Vene Jules Verne'iks". 1990. aastast antakse Venemaal välja Aleksandr Beljajevi nimelist kirjandusauhinda.
Elulugu.
Aleksandr Beljajev sündis preestri peres. 1895. aastal astus ta vaimulikku seminari, kuid noormehest sai hiljem hoopis ateist. Seejärel õppis ta juristiks ja töötas advokaadina, aga ka ajakirjaniku ja teatrijuhina.
Beljajevit vaevas eluaeg lülisambavigastus, mille ta sai poisikesena kukkudes katuselt isetehtud langevarju katsetamisel. 1915. aastal tekkis Beljajevil luutuberkuloos. Haigust komplitseeris ka osaline halvatus. Beljajev ravis ennast Jaltas, kus tegeles ka enesetäiendamisega. Tema tervis taastus alles kuue aasta pärast, 1922. aastal. 
Lootes alustada kirjanikukarjääri sõitis Aleksandr Beljajev Moskvasse ja hakkas kirjutama ulmejutte, mida avaldati paljudes ajakirjades. 1924. aastal ilmus ajalehes Gudok tema esimene jutustus “Professor Dowelli pea” ning seejärel sama pealkirja all raamatuna ulmejuttude kogumik. 1928. aastast asus Beljajev elama Leningradi, kus jätkas tegevust juba kutselise kirjanikuna. Kuna tolleaegsed toimetused leidsid, et fantastika ei ole sotsialismi ehitamiseks vajalik, oli kirjanikul raskusi loomingu avaldamisel ja mees oli sunnitud töötama jälle juristina. 1934. aastal alustas Beljajev kirjavahetust Konstantin Tsiolkovskiga ning kohtus Leningradi külastanud Herbert Wellsiga. 
Mõjukas nädalaleht Literaturnaja Gazeta avaldas 1938. aastal artikli, milles toetas Beljajevi kirjanduslikku tegevust ja mõistis hukka Kirjanike Liidu tõrjuva suhtumise tema teoste avaldamisel. Kirjaniku teosed hakkasid taas trükis ilmuma. Beljajev suutis oma teostes ette näha hilisemat arengut ja leiutusi mitmetes teadusharudes, samuti kosmose hõivamisel.
Elu viimased aastad elas Aleksandr Beljajev Puškini linnas Leningradi oblastis ning kirjutas oma viimase teose "Ariel" 1941. aasta kevadsuvel voodihaigena. Linn jäi sama aasta septembris aga Saksa okupatsiooni tsooni ning 1942. aasta alguses suri kirjanik üldise kurnatuse tõttu. Tema matmiskoht on teadmata.
David Lidov

David Lidov (sündinud 1941) on Kanada muusikateadlane ja semiootik. 
Looming.
Ehtne triaadilisus arvutamises, tunnetuses ja teadvuses.
Kui Lidov tutvus autopoieesi ning organismi kui informatsioonihomöostaasile läheneva süsteemi mõistega ning Ray Jackendoffi ("Consciousness and the Computational Mind") tõestusega, et füüsikalistes suhetes paistab teadvus liiasena, tekkis tal küsimus, kas semiootika võib leida üles tegevusstruktuurid, mis seostuvad ainult teadvusega. Siin on kaudselt juttu sellest küsimusest, kuid põhiliselt edendatakse siin tõlgendi mõistet. Teadvus on ruum, milles esinevad mitmesugused elamused. Võib-olla märkide kasutamise elamus eeldab struktuure, mis nõuavad teadvust. Semiootikutele võib tunduda, et kõik elamused on märgielamused. Lidov nii ei arva. Me saame eristada kvaliteetide ja teatud sündmuste elamusi nendest tulenevate või neid tekitavate märkide elamustest.
Mõtlus ja mõned kunstivormid püüavad mittesemiootilisi elamusi esile kutsuda ja säilitada. Neid elamusi kõrvale jättes teeme metodoloogilise lihtsustuse. Selle lihtsustusega võivad teadvusse kuuluda tähelepanu all olevad üksused ("items"), tähelepanule põhimtteliselt kättesaadavad üksused, teadlikkus ja teadlikkuse sisu, kirjeldatavad ("reportable") ja kirjeldamatud elamused, inimeste ja mitteinimeste elamused, unustatud või väljatõrjutud elamused, mida saab meenutada. Välja jäävad näiteks võrkkesta "elamused" enne selle info ajju jõudmist.
Heelia Sillamaa

Heelia Sillamaa (sündinud 31. mail 1995 Kärdlas) on Eesti ajakirjanik ja telesaatejuht.
Ta on töötanud telekanalis Kanal 2 reporterina.
2022. aastal avaldas ta autobiograafilise raamatu "Ammuu". 
Haridus.
Õppis aastatel 2002–2014 Tallinna Saksa Gümnaasiumis ning astus keskkooli lõpetamise järel Tallinna Tehnikaülikooli rahvusvahelise majanduse ja ärikorralduse erialale. Vahemikus 2015–2016 oli ta vahetustudengina Viini rakenduskõrgkoolis FHWien der WKW (juhtimise ja kommunikatsiooni erialad) ning 2017. aastal lõpetas TTÜ rakenduskõrghariduse diplomiga. Hiljem on ta end täiendanudSuurbritannias Windsoris kursusel "Film and Theatre as tools for community develompent" (2016).
Karjäär.
2017. aastal töötas Sillamaa Postimehe majandustoimetuses reporterina, misjärel oli aasta aega Lõuna-Aafrika Vabariigis vabakutseliseks ajakirjanikuks. Aastatel 2018–2019 töötas ta Postimehe uudistetoimetuses reporterina ning on alates 2018. aastast on olnud portaali Elu24 taskuhäälingu saatejuht.
Aastatel 2018–2019 oli ta Kanal 2 uudistesaate "Reporter" reporter, alates 2019. aastast Kanal 2 saatesarja "Õhtu!" reporter ja toimetaja. Samuti on olnud saadete "Maailma parimad reklaamid" (2019) ja "Päriselu lood" (al 2019) saatejuht ja toimetaja.
Isiklikku.
Tema elukaaslane on lavastaja Peep Maasik. Neil on kaks poega: Paul (sündis 13.11.2020) ja Pärt (sündis 28.03.2023).
Mk 14 Enhanced Battle Rifle

Mk 14 Enhanced Battle Rifle (EBR; inglise keelest 'täiustatud lahinguvintpüss') on valikulise tulerežiimiga Ameerika Ühendriikide lahinguvintpüss, mis kasutab padrunit 7.62×51 mm NATO. Tegu on M14 vintpüssi ümberehitusega, mis konstrueeriti Ameerika Ühendriikide erioperatsioonide väejuhatusele, nt Navy SEALsile, Delta Force'ile ja armee erivägedele.
Relvad sobivad nii täpsuslaskuritele kui lähivõitluseks. Aastast 2010 on USA armee väljastanud igale Afganistanis teenivale jalaväerühmale kaks EBR-i. Mk 14 EBR-il on standardkaaluga 560-millimeetrine vintraud ja GI-tüüpi leegisummuti.